**TEMA: GEBORE VAN BO**

Ons het net voor Kersfees met die evangelie volgens Johannes begin en ons gaan daarmee aangaan tot Paasfees. Vandag is ons by een van die mees aangrypende hoofstukke – hoofstuk 3. Maar kom ons begin met die laaste paar verse van hoofstuk 2:

Johannes 2:23-3:8:

23Terwyl Jesus tydens die viering van die Paasfees in Jerusalem was, het baie mense in Hom begin glo toe hulle die wondertekens sien wat Hy gedoen het. 24Jesus self het egter nie op hulle staatgemaak nie omdat Hy alle mense ken. 25Hy het nie nodig gehad dat iemand Hom oor die mens sou inlig nie, want Hy het self kennis gedra van wat in ’n mens aangaan.

1 Daar was ’n man uit die geledere van die Fariseërs met die naam Nikodemus, ’n leier onder die Jode.

Nikodemus is ’n Fariseër, wat beteken dat hy sy Bybel ken. Meer nog, hy is ’n leier onder die Jode. Hy was waarskynlik een van die Joodse Raad, die Sanhedrin, die 70 leiers wat oor al die Jode was. Nikodemus was ’n geleerde en belangrike man!

2Hy het een nag na Jesus toe gekom en vir Hom gesê: “Rabbi, ons weet dat u as leraar van God af gekom het. Niemand kan hierdie wondertekens doen wat u doen as God nie met hom is nie.”

Nikodemus, een van die 70 belangrikste leiers onder die Jode, noem Jesus “Rabbi!” Dis aangrypend! Hy erken Jesus se gesag. Meer nog, hy erken dat Jesus se bediening van God af kom.

3Jesus het daarop reageer: “Ek verseker jou, as iemand nie van bo gebore word nie, kan hy die koninkryk van God nie sien nie.”

Die Griekse woord vir “***van bo***” het verskillende betekenisse. Daarom het party vertalings “***weer gebore word***” of “***opnuut gebore word***”, maar ek hou van hierdie “***van bo gebore word***”.

4Nikodemus vra toe: “Hoe kan ’n mens gebore word as hy al ’n bejaarde is? Hy kan tog nie vir ’n tweede keer in sy ma se skoot gaan en gebore word nie?”

5Jesus het geantwoord: “Ek verseker jou, as iemand nie uit water en Gees gebore word nie, kan hy so nimmer as te nooit in die koninkryk van God ingaan nie. 6Wat uit ’n menslike liggaam gebore is, is menslik, en wat uit die Gees gebore is, is gees. 7Moenie verwonderd wees dat Ek vir jou gesê het julle moet van bo gebore word nie.

8Die wind waai waar hy wil. Jy hoor sy suising, maar jy weet nie waarvandaan hy kom en waarheen hy op pad is nie. Só is dit met elkeen wat uit die Gees gebore is.”

Hoekom kom Nikodemus na Jesus toe? Hy is ’n geleerde, belangrike man. Hy ken sy Bybel. Hy weet dat Jesus van God af kom. Wat wil hy by Jesus hê? Wil hy meer van Jesus kom leer? Wil hy Jesus toets? Wil hy Jesus intrek in sy planne? Wil hy kyk of Jesus dalk die Jode van die Romeine kan verlos? Het hy dalk ’n siekte of probleem gehad wat Jesus moes oplos?

**Hoekom is jy hier vandag? Wat wil jy van Jesus hê?**

Ons weet nie wat Nikodemus wou hê nie, want Jesus gee hom nie kans om te sê nie! Jesus sê vir hom wat hy nodig het om te hoor voor hy kon sê wat hy wil hê.

**“Nikodemus, jy moet van bo gebore word!”**

Arme Nikodemus, hy verstaan glad nie! “***Huh, hoe doen ek dit?***”

“Hoe kan ’n mens gebore word as hy al ’n bejaarde is? Hy kan tog nie vir ’n tweede keer in sy ma se skoot gaan en gebore word nie?” (v.4)

Nikodemus verstaan nie! Verstaan ek en jy?

Sien, Nikodemus se probleem (en dalk jou en my probleem ook) is dat Nikodemus wil weet wat **HY** moet doen, wat **HY** moet doen om by God uit te kom, wat hy moet doen om sy verhouding met God te herstel. En dis nie ’n nuwe of unieke vraag nie. Weer vat Johannes ons terug na Genesis, terug na die skepping.

*In Genesis sien ons hoe God en die mens saam wandel in die tuin, perfekte vrede, perfekte harmonie, perfekte verhouding. Maar dan kom die sonde en skend hierdie verhouding.*

***Die geskiedenis van die wêreld is die verhaal van die mens wat weer by God wil uitkom, die mens wat probeer om die verhouding te herstel****.*

*Van die toring van Babel, waar mense probeer om by God te wees, tot die verskillende godsdienste met hulle reëls en rituele en offers, tot die Jode van Nikodemus se tyd met hulle wette en reinigingshandelinge en gewoontes.*

Jesus sê: **NEE! JY kan nie by God uitkom nie.** **JY** kan nie iets doen om die verhouding met God te herstel nie, Nikodemus. **JY** kan nie iets doen om “***van bo gebore te word nie***”. Daar is nie ’n leer waarteen **JY** kan opklim nie.

Daar is ’n tou wat laat sak is, ’n tou waarteen **GOD** na ons toe gekom het. **Ons noem dit Kersfees**, toe **GOD** mens geword het, toe **GOD** na ons toe gekom het. **GOD** kom herstel die skepping, **GOD** kom blaas weer sy asem in ons in, **GOD** kom gee ons nuwe lewe, **GOD** kom maak ons sy kinders – opnuut, weer.

**Jy moet uit water en Gees gebore word – van BO af!**

Wat beteken dit?

* **WATER:** Water wys deur die Bybel op die afwas, wegwas van sonde. Dink maar aan die sondvloed, dink aan die Egiptenare in die Rooisee, dink aan Naäman in die Jordaan, dink aan die doop. Water wys na die kruis – daar waar die water uit Jesus se sy gekom het, daar waar Hy uitgeroep het **“Dit is volbring!”** Daar waar vir die sondes betaal is.

Ek kan nie my eie sondes afwas nie – net God kan. En Hy het:

Titus 3:5: Hy het ons verlos, nie op grond van iets wat ons vir ons vryspraak gedoen het nie, maar op grond van sy eie ontferming. Dit het Hy gedoen deur die wedergeboorte wat die sonde afwas, en deur die Heilige Gees wat nuwe lewe gee.

* **GEES:** Die water wat ons was en die Gees wat lewe gee. Hiervan is Jesus self die eerste getuie:

1 Petrus 3:18: Ook Christus het een maal vir die sondes gely, die onskuldige vir die skuldiges, om julle na God te bring, Christus wat as mens doodgemaak is, maar deur die Gees lewend gemaak is.

Die **GEES** maak nuut, die **GEES** gee lewe, die **GEES** laat ons God ken as ons Pa, die **GEES** maak ons kinders van God! Hierdie **GEES**, die Heilige Gees, is soos die wind, sê Johannes. Weer vat Johannes ons terug na Genesis. **GEES, WIND, ASEM** is dieselfde woord in beide Grieks en Hebreeus[[1]](#footnote-1):

* + Genesis: God blaas sy GEES, sy ASEM, sy WIND in die mens in en dit gee lewe

Genesis 2:7: Toe vorm die Here God ’n menslike liggaam uit die stof van die aarde. Nadat Hy die asem[[2]](#footnote-2) van die lewe daarin geblaas het, het dit ’n lewende wese, die mens, geword.

In Genesis maak God fisies dooie mense lewend deur **sy Gees, sy Asem, sy Wind** in hulle in te blaas. In Johannes leer ons dat God geestelike dooie mense lewend maak deur **sy Gees, sy Asem, sy Wind** in hulle in te blaas.

Hoe lyk mense wat uit water gebore is, mense wie se sondes afgewas en vergewe is?

Hoe lyk mense wat uit die Gees gebore is, mense wat ’n nuwe lewe het deur God se Asem in hulle?

**Hulle is soos mense wat deur die WIND lewe** ← Jy kan nie die wind sien nie, maar jy kan die gevolge sien. Jy weet die wind waai want die blare ritsel, die vlae wapper, die bome beweeg.

So is mense wat deur die Gees lewe ← Jy kan nie die Gees sien nie, maar jy kan die gevolge van die Gees in hulle lewe sien, jy kan die spreekwoordelike blare sien ritsel.

**Kan mense dit in my en jou lewe sien? Kan mense sê: Jy lewe deur die Gees, want ek kan die gevolge daarvan sien?**

Hoe lyk dit? Ons ken dit!

Galasiërs 5:22, 23: “die vrug wat die Gees voortbring, is: liefde, vreugde, vrede, geduld, vriendelikheid, goedheid, getrouheid, 23sagmoedigheid en selfbeheersing.”

1. ’n **Liefde** wat van bo kom, ’n liefde wat anders is as die wêreld se liefde, wat ander goed liefhet as wat die wêreld lief het.
2. ’n **Vreugde** wat van bo kom, ’n vreugde wat kom uit my verhouding met God en nie uit my omstandighede nie.
3. ’n **Vrede** wat van bo kom. Nie die wêreld se vrede van geen stryd nie, maar die hemelse vrede van ’n vaste verhouding met my Pa.
4. ’n **Geduld** wat van bo kom, nie net wag tot dinge gebeur nie, maar ’n geduld vol hoop, hoop in die ewige wat die aardse in perspektief stel.
5. ’n **Vriendelikheid** wat van bo kom, ’n vriendelikheid wat onafhanklik van die ander persoon is en nooit geblus word nie.
6. ’n **Goedheid** wat van bo kom, goedheid teenoor almal en alles ongeag of hulle dit verdien, ongeag of hulle iets terug gaan gee.
7. ’n **Getrouheid** wat van bo kom, want my JA is ja en wat ek gesê het doen ek, want ek is getrou aan my Here bo alles.
8. ’n **Sagmoedigheid** wat van bo kom, ’n sagmoedigheid wat almal sag hanteer, maak nie saak wie hulle is nie, net soos Hy my sag hanteer, maak nie saak wie ek is nie.
9. ’n **Selfbeheersing** wat van bo kom, wat baie keer nie sin maak nie, wat so anders is omdat ek nie sin en vervulling soek in die hier en nou nie, maar dit reeds gekry het in die toe en in die eendag.

Ons moet van bo gebore word – uit water en Gees.

Nee, ons **IS** van bo gebore – uit water en Gees. Kom ons gaan leef dit!

Amen.

1. pneu/ma , toj n **Spirit (of God)**; spirit, inner life, self; disposition, state of mind; spirit, spirit being or power, power (often of evil spirits); life (avfi,hmi to. pÅ die Mt 27.50); **wind** (He 1.7; perhaps Jn 3.8); **breath** (2 Th 2.8); ghost, apparition (Lk 24.37, 39) [↑](#footnote-ref-1)
2. hm'v'n> neshamah {nesh-aw-maw'} - 1) breath, spirit 1a) breath (of God) 1b) breath (of man) 1c) every

breathing thing 1d) spirit (of man) [↑](#footnote-ref-2)